Baranya vármegyét is elérte a madárinfluenza, újabb szigorú intézkedéseket vezetett be az országos főállatorvos

Madárinfluenza vírus jelenlétét mutatta ki Baranya vármegyében a Nemzeti Élelmiszerlánc-biztonsági Hivatal (Nébih) laboratóriuma. Az érintett állomány felszámolása és a járványügyi nyomozás folyamatban van. Ezenfelül a jelenlegi járványhelyzet miatt Bács-Kiskun és Csongrád-Csanád vármegyékben szigorú intézkedéseket rendelt el a hatóság.

A Baranya vármegyei Szárász településen található, mintegy 5 500 példányt számláló hízópulyka telepen a megemelkedett elhullás ébresztett gyanút az állattartókban. A Nébih laboratóriuma a vírus H5N1 altípusát igazolta az elhullott állatokból.

Az érintett állomány felszámolása zajlik. A szakemberek a gazdaság körül kijelölték a 3 km sugarú védőkörzetet, és megállapították a 10 km sugarú felügyeleti (megfigyelési) körzetet.

Emellett a magas patogenitású madárinfluenza járvány Bács-Kiskun vármegyében történő gyors terjedése miatt szigorú intézkedésekre volt szükség.

Az állategészségügyi hatóság egész Bács-Kiskun vármegye területére, valamint Csongrád-Csanád vármegye jelentős részére is kiterjesztette a védő-és megfigyelési körzeteket. Csongrád-Csanád vármegye korlátozással nem érintett területein pedig megtiltotta valamennyi hasznosítású vízibaromfi állomány betelepítését.

Továbbá Bács-Kiskun és Csongrád-Csanád vármegye védő- és megfigyelési körzetein belül kötelező az egészséges, függeszthető méretű tömőalapanyag (sovány vízibaromfi állományok) haladéktalan vágása, az életkorukból adódóan vágásra még alkalmatlan állományok állami kártalanítás mellett történő felszámolása.

További intézkedés, hogy Magyarország teljes területén tilos a baromfi és más, fogságban tartott madarak vásárokba történő bevitele, valamint díszmadár- és galamb kiállítások tartása.

A hatályos előírásokról és az aktuális madárinfluenza-járványhelyzetről a Nébih tematikus aloldalán tájékozódhatnak: https://portal.nebih.gov.hu/madarinfluenza

Sajtókapcsolat:

* +36 70 436 0384
* nebih@nebih.gov.hu

Eredeti tartalom: Nemzeti Élelmiszerlánc-biztonsági Hivatal

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/16583/baranya-varmegyet-is-elerte-a-madarinfluenza-ujabb-szigoru-intezkedeseket-vezetett-be-az-orszagos-foallatorvos/